Էլ Վակրա

Էլ Վակրա (արաբ․՝ الوكرة‎‎), քաղաք Քաթարում, նույնանուն համայնքի վարչական կենտրոնը։ Հյուսիսում սահմանակցում է երկրի մայրաքաղաք Դոհային, իսկ նրա արևելյան ծայրամասը հարում է Պարսից ծոցի ափին։ Սկզբնապես՝ 19-րդ դարի վերջերին, եղել է ձկնորսական գյուղակ; Ներկայումս 80 հազարը գերազանցող իր բնակչությամբ համարվում է մեծությամբ երկրորդ բնակավայրը Քաթարում։ Էլ Վակրան բուռն ծաղկում է ապրել 21-րդ դարի սկզբից, մայրաքաղաք Դոհայի աճին ու զարգացմանը զուգընթաց։ Դրան մեծապես նպաստել են ֆուտբոլի աշխարհի առաջնության եզրափակիչ փուլի որոշ հանդիպումների մրցասպարեզ հանդիսացող Էլ Ջանուբ մարզադաշտի, Al Wakrah Heritage Village-ի հանդիսավոր բացումը, գլխավոր ճանապարհի շահագործման հանձնումը, մետրոյի նորակառույց ճյուղով մայրաքաղաք Դոհայի ցանցին Էլ Վակրայի միացումը։ Ստուգաբանություն Քաղաքի անվանումը ծագել է արաբերեն wakar բառից, որը թարգմանաբար նշանակում է թռչնաբույն և սկզբնապես տրված է եղել մերձակա բլրին։ Պատկերասրահ Ժողովրդագրություն 2010 թվականի մարդահամարի տվյալների համաձայն՝ քաղաքում եղել է 8.436 տնային տնտեսություն և 796 հաստատություն։ Բնակիչների թիվը կազմել է 79.457, նրանց 75%-ը՝ տղամարդ, 25%-ը՝ կին։ Գրագիտության մակարդակը եղել է 98.4%: Աշխատողները կազմել են ընդհանուր բնակչության 73%-ը։ Ընդ որում՝ աշխատողների ընդհանուր թվի միայն 12%-ն են եղել կանայք։ Քույր քաղաքներ Իրան, Ռամսար, Մազանդարան (2010) Բենին, Ջուգու (2014) Կլիմա Քաթարի մնացած բնակավայրերի պես՝ Էլ Վակրայում եղանակը համեմատաբար մեղմ է հունվար, փետրվար, մարտ, նոյեմբեր, դեկտեմբեր ամիսներին։ Ամենաշոգ ամիսը հուլիսն է, ամենազովը՝ հունվարը։ Ծանոթագրություններ Արտաքին հղումներ